Cu toate că legea electorală a fost modificată astfel încât cheltuirea banilor în campanii să fie cât mai transparentă, formațiunile politice nu s-au debarasat de anumite năravuri. Potrivit unor surse, echipele de control ale Autorității Electorale Permanente (AEP) au descoperit foarte multe nereguli în deconturile depuse de partide şi candidaţii independenţi la alegerile locale. Concret, există suspiciuni că unele tranzacţii nu sunt reale. „Avem situaţii în care, din facturi, rezultă că 10 plus 20 dă 40. Sunt unii care forţează legea la limită“, a spus directorul echipei de control a AEP, Toma Costreie. După verificări, AEP a sesizat Curtea de Conturi, care, la rândul ei, ar urma să trimită documentele la DNA. Acest lucru ar afecta grav şi desfăşurarea alegerilor parlamentare din decembrie, pentru că partidele nu vor primi bani pentru această campanie.

Formațiunile ar fi folosit bani de la centru în speranţa că-i recuperează de la stat, așa cum spune legea, şi îi vor folosi apoi în campania de la parlamentare. În total, 702 competitori electorali au cerut deconturi în valoare de 49.785.032 de lei, adică peste 11 milioane de euro. Pe primul loc se situează PNL cu 18.835.000 de lei, urmat de PSD cu 14.630.501 lei, PMP - 3.726.594 de lei și UDMR - 1.810.572 de lei.